
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	28 octombrie 2010

	Nr.
	27/555


R A P O R T

asupra proiectului de Lege pentru modificarea art.33 alin.(2) din Legea nr.411/2004 privind fondurile de pensii administrate privat, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 414 din 1 septembrie 2010, cu dezbaterea pe fond, în procedură obişnuită, a proiectului de Lege pentru modificarea art.33 alin.(2) din Legea nr.411/2004 privind fondurile de pensii administrate privat, republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.190/05.03.2010)

· avizul negativ al Comisiei pentru buget, finanţe şi bănci (nr.383/13.10.2010)

· avizul favorabil al Comisiei juridice, de disciplină şi imunităţi (nr.694/02.09.2010)

· punctul de vedere favorabil al Guvernului (nr.1040/19.04.2010).

Proiectul de lege are ca obiect de reglementare modificarea alin.(2) al art.33 din Legea nr.411/2004 privind fondurile de pensii administrate privat, în sensul ca repartizarea aleatorie a persoanelor care nu au aderat la un fond de pensii în termenul prevăzut de lege, să se facă în cote egale pentru fiecare fond de pensii administrat privat, la data la care se face repartizarea.
Comisia propune Plenului Camerei Deputaţilor adoptarea proiectului de lege cu două amendamente, de natură tehnico-legislativă. Membrii comisiei au hotărât adoptarea proiectului de lege din următoarele considerente:

· actuala metodă de repartizare aleatorie a participanţilor atrage după sine un scăzut interes din partea unei mari părţi a administratorilor pentru informarea şi educarea potenţialilor participanţi la sistem.

· modelul sistemului de pensii implementat în România are ca principal obiectiv asigurarea unor venituri suplimentare, la vârsta pensionării, care să conducă, într-un procent cât mai mare, la adecvarea şi sustenabilitatea veniturilor din pensii. În actuala etapă de funcţionare a sistemului de pensii private se impune adoptarea de măsuri legislative care să conducă la o creştere a calităţii serviciilor şi a eficienţei administrării acestui domeniu prin stimularea concurenţei între fonduri şi prevenirea sau chiar stoparea concentrării pieţei.

· Prin promovarea acestui act normativ se doreşte stoparea tendinţei de accentuare a concentrării pieţei, creşterea concurenţei între fondurile de pensii pe criterii obiective de eficienţă şi transparenţă în administrare, contribuind decisiv la acţiunea de educare activă a viitorilor participanţi la sistemul pensiilor private. De asemenea, proiectul de lege contribuie la consolidarea cadrului de reglementare care asigură protejarea intereselor participanţilor şi ale beneficiarilor.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 26 octombrie 2010 au participat, în conformitate cu prevederile art.55 din Regulamentul Camerei Deputaţilor:
· d-na Georgeta Jugănaru – director, Ministerul Muncii, Familiei şi Protecţiei Sociale

· d-l Mircea Oancea – preşedinte, Comisia de Supraveghere a Sistemului de Pensii Private

· d-na Corona Rădulescu – director, Comisia de Supraveghere a Sistemului de Pensii Private.

La lucrările comisiei au fost prezenţi 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în condiţiile art.75 alin.(2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma dezbaterilor, Comisia propune adoptarea cu modificări a proiectului de lege, după cum urmează: 

Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text act normativ de bază
(Legea nr.411/2004)
	Text Senat
	Text propus de Comisie

(autorul amendamentului)
	Motivarea

amendamentelor propuse

	1. 
	__
	Titlul legii

Lege pentru modificarea art.33 alin.(2) din Legea nr.411/2004 privind fondurile de pensii administrate privat, republicată


	Titlul legii

Lege pentru modificarea art.33 alin.(2) din Legea nr.411/2004 privind fondurile de pensii administrate privat

Autor: domnul deputat Victor Paul Dobre


	Pentru respectarea normelor de tehnică legislativă.

	2. 
	__
	Articol unic. – Articolul 33 alineatul (2) din Legea nr.411/2004 privind fondurile de pensii administrate privat, republicată în Monitorul Oficial al României, Partea I, nr.482 din 18 iulie 2007, cu modificările şi completările ulterioare, va avea următorul cuprins:


	Articol unic. –  Alineatul (2) al articolului 33 din Legea nr.411/2004 privind fondurile de pensii administrate privat, republicată în Monitorul Oficial al României, Partea I, nr.482 din 18 iulie 2007, cu modificările şi completările ulterioare, se modifică şi va avea următorul cuprins:

Autor: domnul deputat Victor Paul Dobre


	Pentru respectarea normelor de tehnică legislativă.

	3. 
	Art.33, alin.(2)

(2) Repartizarea aleatorie a persoanelor se efectuează direct proporţional cu numărul participanţilor unui fond de pensii la data efectuării repartizării.


	„(2) Repartizarea aleatorie a persoanelor se efectuează în cote egale pentru fiecare fond de pensii administrat privat, la data la care se face repartizarea.”
	Nemodificat 
	






PREŞEDINTE,





SECRETAR,






Victor Paul Dobre




Adrian Solomon

Întocmit,
Consultant parlamentar Lidia Ana Vlădescu

